《吕所盘已回故居月余日忽忆旧时与游因约再访》
宋代·丘葵

匆匆别后又秋凉，佳句遥知塞锦囊。
闻道拾遗流落久，归寻小隐钓游乡。
旧时邻曲浑如梦，此日江东欲断肠。
拟待梅花携斗酒，访君船泊小溪傍。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。